Fredag 10. september, mens håndværkere arbejdede ved Vin & Vin på hjørnet af Hobrovej og Vestre Allé i Aalborg, kom tre personer ind på byggepladsen og fortalte, de havde en aftale med indehaver Martin Andersen om at fjerne de vinstokke, der i seks år har stået foran vinforretningen. Ingen anede uråd, og de tre bakkede en trailer hen til de syv rækker med i alt 77 vinstokke, hvorefter de gravede dem op, lagde dem i traileren og forsvandt, fortæller Martin Andersen. -	Det er sat'me ærgerligt, siger han. Kun enkelte grene tilbage Nogle enkelte grene er det eneste, der er tilbage efter vinstokkene, som stod plantet foran forretningens nybyggede lokaler. - Jeg kan slet ikke begribe, hvad man skal med de planter – og jeg tror faktisk, de får meget svært ved at få dem til at gro, når de har været gravet op her i vækstsæsonen, siger Martin Andersen. Butiksindehaveren plantede selv vinstokkene som dekoration foran den daværende butik på stedet i 2015. Men nu kan projektet begynde forfra, og det ærgrer Martin Andersen. -	Der er mange ting, man godt kan købe sig til men ikke tid.  Vi er nødt til at starte med små planter, så vi er sikre på, de gror, og så må jeg vente seks år, til de kommer op på samme niveau, siger han.

Opsummering:
Tre personer gik fredag ind på byggepladsen ved Vin & Vin i Aalborg, gravede 77 vinstokke op og forsvandt med dem.